Dit betaan uit ’n CD met 24 uitgewerkte ontmoetings en PowerPoint-aanbiedings en ’n DVD met videosnitte vir bespreking wat saam met die gespreksgids, DIE WEG gebruik kan word.
Die Bybel praat oor ons verhouding met die Here as ’n reis. Ons hele lewe is ’n reis – want vandag is ons nie meer waar ons gister was nie, en môre gaan ons nuwe dinge ervaar en beleef. Goed en sleg.
In Die Weg kyk ons na verskillende en uiteenlopende Bybelkarakters en hulle reise met God. Baie se reis het hulle op ompaaie, alternatiewe paaie en kruispaaie geneem. Daar was egter ook diegene wat gewaag het en oorgrenspaaie geneem het. Vir sommige was die reis opwindend en opbouend. Vir ander het die reis selfs tragies geëindig, soos vir Simson. God was by elkeen op sy reis. Dit maak elke (lewens)reis die moeite werd.
Die Weg is vol padtekens en wegwysers en alles wat met reis te doen het. Die Weg is egter nie vir die toeris bedoel nie, maar vir die pelgrim. Want daar is ’n duidelike verskil. Toeriste wil soveel as moontlik sien, ’n foto neem en dan by die volgende besienswaardigheid kom. Pelgrims reis met ’n doel. ’n Pelgrimstog bring verandering en verdieping by die reisiger. Die reis saam met God word ’n pelgrimstog. Ons hoop dat Die Weg vanjaar vir jou ’n pelgrimstog sal wees.